
Republika Hrvatska 
Općinski sud u Osijeku 
Europska avenija 7
31 000 Osijek 
R E P U B L I K A   H R V A T S K A

R J E Š E NJ E

Općinski sud u Osijeku, po sutkinji Vandi Horvat, u izvanparničnom postupku predlagatelja Hrvatskog zavoda za socijalni rad, Područni ured Osijek, OIB: …, I. G. .., O., protiv I-protustranke D. T., OIB: …, iz O.., C.. .., II-protustranke mlt. L.T., OIB: …, zastupanog po posebnoj skrbnici D. V., djelatnici Centra za posebno skrbništvo – Podružnica O. i III-protustranke C. za pr. U. u zajednici „K.“, OIB: …, Osijek, Z.. .. radi donošenja odluke o oduzimanju prava roditelju na stanovanje s mlt. djetetom i povjeravanju svakodnevne skrbi o djetetu drugoj osobi, odnosno ustanovi, kao i smještaja izvan vlastite obitelji, a povodom prijedloga predlagatelja za donošenje privremene mjere, izvan ročišta, dana 2. lipnja 2025.

r i j e š i o   j e

I. Maloljetnom djetetu L. T.., rođenom ... t.. 2... u V.., od majke D. T., imenuje se posebna skrbnica radi zaštite prava i interesa mlt. djeteta u ovosudnom postupku. 

II. Posebna skrbnica imenuje se u osobi D. V., djelatnice Centra za posebno skrbništvo - Podružnica O... 

III. Posebna skrbnica ovlaštena je zastupati mlt. dijete u postupku pred Općinskim sudom u Osijeku u predmetu R1 Ob-../20.., radi odlučivanja o oduzimanju prava roditelju na stanovanje s mlt. djetetom i povjeravanju svakodnevne skrbi o djetetu drugoj osobi, odnosno ustanovi, kao i smještaja izvan vlastite obitelji.
 
IV. Posebna skrbnica dužna je zastupati mlt. dijete u postupku za koji je imenovana, obavijestiti dijete o predmetu spora, tijeku i ishodu na način koji je primjeren djetetovoj dobi i prema potrebi kontaktirati s roditeljima ili drugim osobama koje su djetetu bliske. 

V. Posebno skrbništvo traje do pravomoćnog okončanja ovog postupka.

VI. D. T. iz O., C. .., oduzima se pravo na stanovanje s mlt. L. T.., te se svakodnevna skrb o djetetu kao i smještaj povjerava C. za pr. U. u zajednici „K.“,

VII. Osobni odnosi majke D. T. i mlt. L. T. odvijat će se jednom tjedno u prostorijama C. za pr. U. u zajednici „K.“,, Podružnica Z.. .., u vremenskom trajanju od dva sata, bez mogućnosti odvođenja djeteta izvan ustanove, sukladno dnevnom ritmu budnosti i spavanja novorođenčeta, te uz obvezu prethodne najavu stručnim djelatnicima ustanove.

VIII. Roditelj ima sva prava i dužnosti u ostvarivanju roditeljske skrbi o mlt. djetetu osim prava na stanovanje i svakodnevnu skrb.	 

IX. Obvezuje se roditelj izvijestiti sud i Hrvatski zavod za socijalni rad, Područni ured O.. o svakoj promjeni adrese.

X. Ova privremena mjera ostaje na snazi do pravomoćnog okončanja ovog postupka.

XI. Žalba protiv ovosudnog rješenja ne odgađa pravne učinke rješenja.

Obrazloženje

1. Predlagatelj je 29. svibnja 2025. podnio prijedlog sukladno odredbi čl. 155. do 163. Obiteljskog zakona (Narodne novine broj 103/2015, 98/2019, 47/2020, 49/23, 156/23dalje: ObZ) da sud donese rješenje kojim će oduzeti pravo roditelju na stanovanje s mlt. djetetom i povjeriti svakodnevnu skrbi o djetetu drugoj osobi, odnosno ustanovi, kao i smještaja izvan vlastite obitelji. Također predlaže da sud donese rješenje o privremenoj mjeri kao u izreci, ukoliko se zbog kratkog vremenskog roka ne ispune uvjeti za donošenje odluke o produženju prijašnje mjere.

2. Radi zaštite prava i interesa mlt. djeteta imenovana mu je  posebna skrbnica D..V., djelatnica Centra za posebno skrbništvo - Podružnica O.. 

3. Kako bi donio odluku o prijedlogu za privremenu mjeru sud je izvršio uvid u: sveobuhvatnu obiteljsku procjenu Hrvatskog zavoda za socijalni rad, Područni ured O. (dalje: HZSR PU O.) i izvješće C. za pr. U. u zajednici „K.“,, sve od dana 27. s.. 20... 

4. Iz provedenih dokaza je utvrđeno kako I-protustranka D. T. iz prijašnjih zajednica ima šestero maloljetne djece te je u odnosu na njih lišena prava na roditeljsku skrb. Nadalje je utvrđeno kako je njezino sedmo dijete, mlt. L., rođen ... t. 2... iz nekontrolirane trudnoće, neutvrđenog očinstva, odnosno majka ne želi imenovati oca djeteta iako navodi kako ga poznaje od djetinjstva. Analizom lista za procjenu sigurnosti djeteta, odnosno procjenom postojana prijetnji životu djeteta utvrđeni su faktori rizika na strani majke. Naime, majka je ponašanja koje značajno odstupa od društveno prihvatljivog te ugrožava djetetovu sigurnost i ozbiljno narušava sposobnost majke da štiti dijete i o djetetu brine. Kako je dijete niske kronološke dobi, potrebna mu je adekvatna i stalna briga i nadzor. Na strani majke postoji visoka razina rizika koji se ogledaju u siromaštvu, vrlo lošim stambenim i materijalnim okolnostima (bez riješenog stalnog mjesta boravišta), izostanak emocionalne, materijalne i organizacijske podrške obitelji, neodgovarajućem stilu života i nerazumijevanju razvojnih i emocionalnih potreba djece. Nepovoljna povijest majke, razvojna i intelektualna ograničenja, napuštanje školovanja, način života u primarnoj obitelj, bjegovi od kuće, maloljetnička trudnoća, lišenje prava na roditeljsku skrb u odnosu na svu djecu, reflektira se na majčinu organizaciju života, koja nema niti znanja, niti kapaciteta za samostalan život i skrb o mlt. djetetu, nema uvid u svoje ponašanje i situaciju u kojoj se nalazi, ne razumije emocionalne i razvojne potrebe djeteta, prilagođava se situaciji ovisno o njezinim potrebama, sklona je laganju te umanjivanju svoje odgovornosti. Što se tiče djeteta, pokazatelj ugroženog razvoja se manifestira uslijed nekontrolirane trudnoće i time rizičnog poroda, a pored navedenog je kod djeteta utvrđen šum na srcu. S obzirom na sve okolnosti, procijenjena je visoka razina rizika, jer postoji veći broj značajnih okolnosti srednjeg ili visokog intenziteta kod majke, odnosno da je njezina inicijativa za preuzimanjem skrbi o djetetu samo na verbalnoj razini. Stoga je predlagatelj majci izrekao žurnu mjeru izdvajanja iz obitelji, a ovaj sud rješenjem broj R1 Ob-…/20..-2 od dana 6. s.. 2025. mlt. L… privremeno povjerio ustanovi socijalne K…, dok je majci određeno je ostvarivanje osobnih odnosa s djetetom.

5. Ocjenom provedenih dokaza utvrđeno je da je predlagatelj učinio vjerojatnim da je donošenje privremene mjere oduzimanjem prava majci na stanovanje s mlt. djetetom te daljnjom povjerom svakodnevne skrbi o mlt. djetetu ustanovi socijalne skrbi potrebno da bi se spriječilo nasilje, odnosno nastanak nenadoknadive štete koja prijeti djetetu. Naime, u konkretnom slučaju radi se o djetetu niske kronološke dobi (dijete staro mjesec dana) koje je rođeno iz nekontrolirane trudnoće sa šumom na srcu. Majka je pak neadekvatnih roditeljskih kompetencija te je lišena prava na roditeljsku skrb u odnosu na svu svoju raniju djecu (njih šestero). Stoga  je  radi zaštite  prava, interesa i dobrobiti mlt. djeteta usvojen prijedlog predlagatelja za određivanje privremene mjere imajući pritom u vidu kako prijašnja mjera ističe 6. lipnja 2025. Naime, donošenje privremene mjere je u interesu i za dobrobit mlt. djeteta, a u skladu s čl. 3. Konvencije o pravima djeteta  i čl. 4 Konvencije o kontaktima s djecom.

6. Slijedom izloženog, a temeljem odredbi čl. 346. st. 1. i 2. i čl. 347. st. 2. Ovršnog zakona (NN 112/12, 25/13, 93/14, 55/16, 73/17, 131/20, 114/22, 6/24 dalje: OZ), odlučeno je kao u izreci, s tim da je trajanje privremene mjere određeno je u skladu s odredbom čl. 351. st. 1. OZ-a. 

7.  Sukladno članku 439. ObZ-a sud je donio odluku o privremenoj mjeri bez održavanja rasprave, ocijenivši da ista nije potrebna. 

Osijek, 2. lipnja 2025. 
       SUTKINJA
                           VANDA HORVAT








Uputa o pravnom lijeku:
Protiv ovog rješenja nezadovoljna stranka ima pravo žalbe u roku 8 (osam) dana od primitka istog. Žalba se podnosi u dovoljnom broju primjeraka, putem ovoga suda, nadležnom županijskom sudu.
Žalba ne odgađa provedbu rješenja.

Dostaviti: 
1. predlagatelju
2. I-protustranci 
3. posebnoj skrbnici II-protustranake D.V.
4. III-protustranci 				

